Universis presentes litteras inspecturis frater W., abbas, et conventus Curie Dei, salutem in Domino. Noveritis universi quod, cum querela verteretur inter nos, ex una parte, et abbatem et conventum Sancti Benedicti Floriacensis, ex altera, super domibus, aquis, molendinis que apud Fontanellas in suo territorio possidemus, sicut metis et fossato supradicta distinguntur et tribus nummis censualibus quos majori suo de Traveciaco reddere solebamus annuatim, tandem pacifice composuimus in hunc modum quod nos supradicta, sine contradictione, exactione et consuetudine aliqua, possidentes, dabimus eis singulis annis in festo sancti Benedicti hyemalis V solidos censuales parisiensis monete, salva eisdem in prenominatis rebus omni integre justitia sua et salvo suo angulo et salva eisdem piscatura in nassis de combris nostris omni in singulis septimanis feria sexta sicut antea hebere solebant. Predicti autem abbas et conventus Sancti Benedicti nihil poterunt facere unde impedimentum vel detrimentum aliquod nobis infra predictam censivam valeat pervenire, sicut in litteris eorumdem quas exinde habemus dinoscitur contineri. Nos vero in hujus rei testimonium et perpetuam memoriam litteras istas scribi et sigillo nostro fecimus communiri. Actum in capitulo nostro, anno gratie M° CC° XVIII°, mense maio.